ดีน ฮาวเซน

ดีน โดนนี ฮาวเซน ไวส์มุลเลอร์ (เกิด 14 เมษายน 2005) เป็นนักฟุตบอลชาวสเปน ปัจจุบันลงเล่นในตำแหน่งเซ็นเตอร์แบ็ก ให้แก่เรอัลมาดริด สโมสรในลาลิกา และทีมชาติสเปน
ฮาวเซน เกิดในประเทศเนเธอร์แลนด์ เขาย้ายไปยังมาร์เบยาในสเปน เมื่ออายุ 5 ขวบ เขาเข้าร่วมทีมเยาวชนของโกสตาอูนิดา และมาลากา ก่อนย้ายไปยูเวนตุส และได้ลงเล่นให้ในระดับอาชีพให้แก่ทีม ในปี ค.ศ. 2023 เขาถูกยืมตัวไปโรมา ในเดือนมกราคม ก่อนย้ายไปบอร์นมัท ในช่วงกลางปี ค.ศ. 2024
ชีวิตส่วนตัว.
ฮาวเซน เกิดในอัมสเตอร์ดัม เป็นบุตรของแม่วัสชาร์ ไวส์มุลเลอร์ และพ่อโดนนี ฮาวเซน โดยพ่อเขาเคยลงเล่นให้แก่โยง อายักซ์ และสโมสรอื่น ๆ ในเอเรอดีวีซี และเอร์สเตอดีวีซี
ครอบครัวของเขาย้ายถิ่นฐานไปยังมาร์เบยา ในแคว้นอันดาลูซิอา เมื่อเขาอายุ 5 ขวบ และได้รับสัญชาติสเปนในเดือนกุมภาพันธ์ ค.ศ. 2024 เขาสามารถพูดได้ 4 ภาษา ได้แก่ สเปน อังกฤษ ดัตซ์ และอิตาลี
สโมสรอาชีพ.
ช่วงต้น.
ฮาวเซน เริ่มต้นอาชีพกับทีมเยาวชนของสโมสรโกสตาอูนิดาเดมาร์เบยา ก่อนย้ายไปทีมเยาวชนของมาลากา ในปี ค.ศ. 2015 เมื่ออายุ 10 ขวบ
ยูเวนตุส.
ในเดือนพฤษภาคม ค.ศ. 2021 ฮาวเซน ย้ายร่วมทีมยูเวนตุส โดยลงเล่นในรุ่นอายุไม่เกิน 17 ปี ก่อนในฤดูกาล 2022-23 เขาจะได้ลงเล่นกับทีมรุ่นอายุไม่เกิน 19 ปี และทำ 6 ประตูจาก 14 นัด จนถึงเดือนพฤศจิกายน ค.ศ. 2022 ในเดือนธันวาคม ค.ศ. 2022 เขายังได้เป็นส่วนหนึ่งของยูเวนตุส ชุดใหญ่ ในนัดกระชับมิตรกับสต็องดาร์ลีแยฌ และริเยกา แต่ยังไม่ได้ลงเล่น
ในต้นเดือนมกราคม ค.ศ. 2023 ฮาวเซน ได้รับเลือกให้เข้าสู่ ยูเวนตุสเน็กซ์เจน สโมสรอาชีพในเซเรียซี ซึ่งเป็นทีมสำรองของยูเวนตุส เขาได้ลงเล่นฟุตบอลอาชีพนัดแรก ในวันที่ 8 มกราคม ปีเดียวกัน ซึ่งได้ลงเล่นเป็นตัวจริงในนัดที่แพ้ให้แก่โปร์เดโนเนกัลโช 2–1 ในลีก ในวันที่ 15 กุมภาพันธ์ เขาทำประตูแรกในระดับอาชีพเป็นครั้งแรก ในนัดที่พบกับฟอจจา ในโกปปาอิตาเลียเซเรียซี รอบรองชนะเลิศ นัดที่สอง โดยทำสองประตูช่วยให้ทีมสามารถตีเสมอได้ ในที่สุด พวกเขาชนะในการดวลลูกโทษ ทำให้ผ่านเข้าสู่รอบชิงชนะเลิศ ในวันที่ 2 เมษายน เขาทำประตูแรกในเซเรียซีได้สำเร็จ ในนัดที่แพ้ให้แก่เฟรัลปิซาโล 3–1
ในเดือนมิถุนายน ค.ศ. 2023 ฮาวเซน ต่อสัญญากับยูเวนตุสออกไปจนถึง ค.ศ. 2027. ในวันที่ 22 ตุลาคม เขาได้ลงเล่นให้แก่ยูเวนตุส ชุดใหญ่ เป็นครั้งแรก ในเซเรียอานัดที่เอาชนะเอซี มิลาน 1–0 ที่ซานซีโร จากการเปลี่ยนตัวลงมาแทนเฟเดริโก กัตติ ในนาทีที่ 78 ในวันที่ 7 พฤศจิกายน ยูเวนตุส ได้ประกาศว่า ฮาวเซน และเคนัน ยิลดิซ เพื่อนร่วมทีมของเขา ได้รับการเลื่อนขึ้นเป็นผู้เล่นทีมชุดใหญ่อย่างเป็นทางการ
ยืมตัวไปโรมา.
ในวันที่ 6 มกราคม ค.ศ. 2024 ฮาวเซน ได้ถูกยืมตัวไปโรมา จนจบฤดูกาล 2023–24 เขาได้ลงเล่นนัดแรกกับโรมา ในนัดที่เสมอกับอาตาลันตา 1–1 ที่สตาดีโอโอลิมปีโก จากการเปลี่ยนตัวลงมาแทนดิเอโก โยเรนเต ในช่วงก่อนเริ่มครึ่งหลัง อย่างไรก็ตาม ในช่วงต้นเดือนกุมภาพันธ์ ดานีเอเล เด รอสซี ผู้จัดการทีมโรมา ได้ตัดชื่อของเขาออกจากรายชื่อผู้เล่นของยูฟ่าที่จะสามารถลงแข่งขันในรอบแพ้คัดออกของยูฟ่ายูโรปาลีก
ฮาวเซน ทำประตูแรกในเซเรียอาให้แก่โรมาได้ในวันที่ 5 กุมภาพันธ์ เป็นประตูสุดท้ายของนัดช่วยให้ทีมเอาชนะคัลยารี 4–0
บอร์นมัท.
ในวันที่ 30 กรกฎาคม ค.ศ. 2024 ฮาวเซน ได้เซ็นสัญญาร่วมทีมบอร์นมัท สโมสรในพรีเมียร์ลีก เป็นเวลาหกปี ด้วยค่าธรรมเนียมเบื้องต้น 15.2 ล้านยูโร ซึ่งสามารถเพิ่มขึ้นได้ถึง 18.2 ล้านยูโร เมื่อบรรลุข้อตกลง เขาได้ลงเล่นนัดแรกในวันที่ 21 สิงหาคม ในนัดที่เสมอกับนอตทิงแฮมฟอเรสต์ 1–1 ที่ซิตีกราวด์ ในนัดนี้เขาสามารถเอาชนะผู้เล่นคู่แข่งในการดวลลูกกลางอากาศได้ถึง 9 ครั้ง ในวันที่ 5 ธันวาคม ค.ศ. 2024 เขาทำประตูแรกให้แก่ทีมได้สำเร็จ เป็นประตูเดียวที่ช่วยให้บอร์นมัทเอาชนะทอตนัมฮอตสเปอร์ 1–0 จากการโหม่งในนาทีที่ 17 ทำให้เขากลายเป็นผู้ทำประตูที่อายุน้อยที่สุดตลอดกาลของบอร์นมัทในพรีเมียร์ลีก
เรอัลมาดริด.
ในวันที่ 17 พฤษภาคม ค.ศ. 2025 เรอัลมาดริด ได้ประกาศการเซ็นสัญญาฮาวเซนร่วมทีม ด้วยสัญญาจนถึงเดือนกรกฎาคม ค.ศ. 2030 โดยมีค่าฉีกสัญญา 50 ล้านปอนด์ (ประมาณ 59.5 ล้านยูโร)
ระดับทีมชาติ.
เนเธอร์แลนด์.
ฮาวเซน เป็นตัวแทนของทีมชาติเนเธอร์แลนด์มาตั้งแต่ระดับเยาวชน รุ่นอายุไม่เกิน 17 ปี 18 ปี และ19 ปีในเดือนพฤษภาคม ค.ศ. 2022 ฮาวเซน เป็นส่วนหนึ่งของทีมรุ่นอายุไม่เกิน 17 ปี ในฟุตบอลชิงแชมป์แห่งชาติยุโรป รุ่นอายุไม่เกิน 17 ปี 2022 ที่ประเทศอิสราเอล ซึ่งเขาสามารถทำประตูได้สองครั้งจากการยิงลูกโทษ ช่วยให้ทีมเอาชนะฝรั่งเศส และโปแลนด์ ในรอบแบ่งกลุ่ม ตามลำดับ เขายังลงเล่นในนัดชิงชนะเลิศ ซึ่งแพ้ให้แก่ฝรั่งเศส 2–1
สเปน.
ในวันที่ 15 มีนาคม ค.ศ. 2024 ฮาวเซน ได้รับเลือกให้เป็นส่วนหนึ่งของทีมชาติสเปน รุ่นอายุไม่เกิน 21 ปี เพื่อลงแข่งขันนัดกระชับมิตรกับสโลวาเกีย และฟุตบอลชิงแชมป์แห่งชาติยุโรป รุ่นอายุไม่เกิน 21 ปี รอบคัดเลือก 2025กับเบลเยียม ซึ่งเขาได้ลงเล่นทั้งสองนัด ในวันที่ 17 มีนาคม ค.ศ. 2025 เขาได้รับเลือกจากลุยส์ เด ลา ฟูเอนเต ให้เป็นส่วนหนึ่งของทีมชาติสเปนชุดใหญ่ เพื่อแข่งขันยูฟ่าเนชันส์ลีก รอบก่อนรองชนะเลิศ พบกับเนเธอร์แลนด์ แทนที่อิญญิโก มาร์ติเนซซึ่งมีอาการบาดเจ็บ เขาได้ลงเล่นในนัดแรกที่ออกไปเยือนที่รอตเทอร์ดาม จากการเปลี่ยนตัวลงมาแทนเปา กูบาร์ซี
 "ณ วันที่ 25 พฤษภาคม ค.ศ. 2025"
 "ณ วันที่ นัดที่ลงเล่นล่าสุด เมื่อวันที่ 23 มีนาคม ค.ศ. 2025"